text: Quant les batailles s'entrevirent,
   Sachiez que d'ambes pars fremirent.
   Cléomadès vit aprochier
   Les anemis. Sans plus targier
   Dist à sa gent que il brochassent
   Et k'à ces premiers assamblassent.
   Et, si tost qu'il les ot semons,
   PageV01P025
   Chascuns feri des esperons.
   Mais devant tous, près d'une archie,
   S'en venoit, la lance enpoignie,
   Cléomadès moult fierement
   Comme hom plain de grant hardement.
   Le premerain qu'il encontra
   De coup de glaive le porta
   À la terre mort estendu.
   Dou tronçon a si referu
   Un autre, que il l'abati.
   De cel poindre trois encheï
   Qui onques puis n'orent santé.
   Lors a le bon destrier hurté
   Des esperons, et trait l'espée
   Qui ert trenchans et acerée.
   Enmi les anemis s’embat,
   Trenche et coupe, et fiert, et abat
   Hiaumes, escus, targes, blazons,
   Nés et visages et mentons.
   Ne povoit nus hom soustenir
   Les grans coups qu'il povoit ferir.
  